Diari Oficial de la Generalitat Valenciana


Sumari del DOGV 6698, del 24-01-2012 (2012/572)

RESOLUCIÓ de 25 de novembre de 2011, de la Direcció General d'Energia, de la Conselleria d'Economia, Indústria i Comerç, de la Generalitat, per la qual s'atorga a Gas Natural Cegas, SA, l'autorització administrativa per a la gasificació del municipi de Los Montesinos, província d'Alacant (CBREDE/2005/79/03).
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6698

Data del DOGV
:   24-01-2012

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2012/572


Data del document
:   25-11-2011

Organisme emissor
:   Conselleria d'Economia, Indústria i Comerç

Tipus de document
:   Resolució

Descriptors 

:   * empresa privada

RESOLUCIÓ de 25 de novembre de 2011, de la Direcció General d'Energia, de la Conselleria d'Economia, Indústria i Comerç, de la Generalitat, per la qual s'atorga a Gas Natural Cegas, SA, l'autorització administrativa per a la gasificació del municipi de Los Montesinos, província d'Alacant (CBREDE/2005/79/03). [2012/572]  
Vist l'escrit presentat per la companyia Gas Natural Cegas, SA, amb data 23 de maig de 2011, davant del Servici Territorial d'Energia d'Alacant, de la Conselleria d'Economia, Indústria i Comerç, junt amb el projecte d'autorització administrativa, firmat pel tècnic competent, per a la distribució de gas natural al terme municipal de Los Montesinos, perquè li siga atorgada l'autorització administrativa i l'aprovació del projecte per a la distribució de gas natural al municipi de Los Montesinos, província d'Alacant (CBREDE/2005/79/03).  
  
Considerant que per la Resolució de 16 de març de 2011, d'esta Direcció General d'Energia, dictada en el referit expedient, es resol la concurrència de peticionaris a l'autorització administrativa per a la gasificació del municipi de Los Montesinos, província d'Alacant, en favor de Gas Natural Cegas, SA.  
Resultant que ha sigut realitzada la informació pública a què fa referència el capítol V de la Llei 34/1998, de 7 d'octubre, del Sector d'Hidrocarburs, i en el Reial Decret 1434/2002, de 27 de desembre, pel qual es regulen les activitats de transport, distribució, comercialització, subministrament i procediments d'autorització d'instal·lacions de gas natural, per mitjà de l'anunci corresponent, que es va publicar en els diaris Las Provincias i La Verdad el dia 4 de juliol de 2011, en el Butlletí Oficial de la Província d'Alacant de 6 de juliol de 2011 i en el Diari Oficial de la Comunitat Valenciana de 7 de juliol de 2011.   
D'acord amb la documentació que hi ha en l'expedient, no s'han presentat al·legacions a la petició.  
Resultant que el Servici Territorial d'Energia va sol·licitar informe a l'Ajuntament de Los Montesinos, d'acord amb la Llei 34/1998, de 7 d'octubre, del Sector d'Hidrocarburs, i a l'article 80 del Reial Decret 1434/2002, de 27 de desembre, anteriorment referit, en el qual facen constar les condicions que consideren oportunes referides a la sol·licitud de Gas Natural Cegas, SA, va ser remés l'informe sol·licitat en el qual manifesta que es remeta la informació oportuna a fi d'emetre pronunciament.  
Traslladat el mencionat informe a l'empresa peticionària, esta acompanya plans on queden reflectits els servicis actuals i les distàncies mínimes a respectar entre la canonada de gas i els servicis existents. A este efecte i remesa nova separata l'Ajuntament de Los Montesinos contesta i manifesta la seua conformitat a la instal·lació projectada.   
Resultant que de conformitat amb el que establix l'article 80 del Reial Decret 1434/2002, de 27 de desembre, es va remetre separata del projecte que contenia les característiques generals de la instal·lació, a la resta de les administracions públiques, organismes i, si és el cas, empreses de servicis públics o d'interés general afectats, concretament als següents:  
- Conselleria d'Infraestructures i Transport. Servici Territorial de Carreteres, va contestar i va mostrar la conformitat amb la sol·licitud de la peticionària, i la va condicionar a la presa en consideració dels aspectes indicats per esta.  
- Diputació Provincial d'Alacant. Àrea de Carreteres, assenyala la seua conformitat a allò que s'ha sol·licitat, sense perjuí de la preceptiva autorització a demanar davant del dit organisme per a l'execució de les obres, que es pretén.   
Els informes contestats es van traslladar a l'empresa peticionària, i va manifestar la conformitat amb el contingut de les condicions referides.  
Resultat que Gas Natural Cegas, SA, reunix els requisits establits en el capítol II del títol II del Reial Decret 1434/2002, de 27 de desembre, per a l'exercici de l'activitat de distribució.  
Considerant que en la data que és dictada esta resolució, consten justificadament acreditades a esta Direcció General d'Energia per part de Gas Natural Cegas, SA, les dades referides als punts següents:  
- La zona geogràfica per a la qual se sol·licita l'autorització administrativa, delimitada adequadament i definida la instal·lació principal de la xarxa, dins de zones urbanitzades o amb projecte d'urbanització aprovat.  
- Referència al Pla d'Expansió de la xarxa en la zona per a l'arribada del gas als distints punts de subministrament inclosos en l'àmbit de l'autorització.  
- Identificació dels límits i distàncies existents de les zones objecte de sol·licitud, limitada l'expansió a sòl classificat com a urbà o urbanitzable amb projecte d'urbanització aprovat.  
Resultant que la finalitat que es perseguix, d'acord amb la sol·licitud i documentació presentada, amb la construcció de les instal·lacions, és dotar d'infraestructura gasista el municipi com a energia alternativa, facilitar el desenrotllament industrial i la diversificació energètica.  
Resultant el contingut de l'informe del Servici Territorial d'Energia d'Alacant, encarregat de la instrucció de l'expedient de sol·licitud.  
  
Resultant que per aplicació de l'article 55, punt 1, apartat b), de l'esmentada Llei 34/1998, de 7 d'octubre, les instal·lacions de distribució de gas natural requerixen autorització administrativa prèvia.  
Considerant el que disposa el capítol V, Distribució de combustibles gasosos per canalització, del títol IV, Ordenació del subministrament de combustibles gasosos per canalització, de la Llei 34/1998, del Sector d'Hidrocarburs.  
Considerant el que disposa l'article 73.7 de la Llei 34/1998, de 7 d'octubre, després de la nova redacció que en fa la Llei 12/2007, de 2 juliol, per la qual es modifica la Llei 34/1998, de 7 d'octubre, del Sector d'Hidrocarburs, a fi d'adaptar-la al que disposa la Directiva 2003/55/CE del Parlament Europeu i del Consell, de 26 de juny de 2003, sobre normes comunes per al mercat interior de gas natural.  
Considerant que s'han complit els tràmits reglamentaris en l'expedient instruït a este efecte.  
Considerant la Direcció General d'Energia competent per a la resolució d'este expedient, d'acord amb l'article 73.2 i l'article 3.3.d de la Llei 34/1998 i amb l'article 17 del Decret 97/2011, de 26 d'agost, del Consell de la Generalitat, pel qual s'aprova el Reglament Orgànic i Funcional de la Conselleria d'Economia, Indústria i Comerç, en la redacció que en fa el Decret 122/2011, de 16 de setembre.  
  
Esta Direcció General d'Energia resol:  
  
Únic  
Atorgar l'autorització administrativa per a la gasificació del municipi de Los Montesinos, província d'Alacant, a l'empresa Gas Natural Cegas, SA, amb les condicions i característiques següents:  
- Subjecte: Gas Natural Cegas, SA.  
- Tipus de gas: gas natural.  
- Punt de connexió:  
Amb el gasoducte Redován - Los Montesinos - Torrevieja, que disposa d'autorització d'esta Direcció General d'Energia, de 19 de juliol de 2006, a través d'una extensió de subministrament amb rang de pressió MPB(1), i l'estació de regulació i mesura (ERM) es situa en la confluència de l'avinguda de Riegos de Levante i el carrer de Taray -en les proximitats de la urbanització Loma de las Lagunas- des d'on s'alimentarà la dita urbanització i el nucli urbà.  
- Traçat i característiques de la canonada.  
a) Des de l'eixida de l'ERM, el rang de pressió del qual és MPB/MPA(2), s'efectua el recorregut i travessa la urbanització Loma de las Lagunas, continua pel camí de Los Montesinos fins a finalitzar en el nucli urbà per on es distribuirà per distints vials.  
b) El traçat es realitza amb canonada de polietilé PE-100, a una pressió MOP 0,4, qualitat SDR 17,6, de diàmetre nominal de 200 mm i longitud de 1.950 m, i diàmetres nominals de 160 mm i 110 mm, amb longituds respectives de 1.150 m i 325 m, d'acord amb els plans del projecte número 5848-WC 1.1 i 1.2 Rev. 00.  
c) Les canonades discorren en condicions normals, a una profunditat de 0,60 m en les voreres, i a 0,80 m en un altre tipus de terreny.   
- Pla d'expansió.  
La xarxa descrita en l'apartat anterior sobre traçat, es construirà d'acord amb el programa següent:   
a) Fase I: durant la primera anualitat s'executaran 2.000 m de la canalització, comptada esta des del seu origen en l'ERM, la qual cosa significa un 58% del total de la dita xarxa;  
b) En la segona anualitat, a continuació de la fase I, serà executada la resta de la xarxa prevista, és a dir, el 42% del total de la xarxa;   
c) A partir de la tercera anualitat, s'executaran les canalitzacions necessàries d'acord amb les demandes reals de consum existent.   
- Zona geogràfica.  
Les zones urbanes qualificades com a tals en el vigent Pla General d'Ordenació Urbana i aquelles altres actuacions urbanístiques amb planejament aprovat, les quals s'acreditaran per mitjà del certificat urbanístic oportú.  
- Pressupost: 196.883,79 euros.  
Esta autorització administrativa s'atorga a l'empara del que disposen els articles 3.3, apartat d), i 73.2 de la Llei 34/1998, de 7 d'octubre, del Sector d'Hidrocarburs, i quedarà sotmesa a les condicions que figuren a continuació:  
  
Primera  
El titular d'esta constituirà en el termini d'un mes, a partir de la data de la notificació d'esta resolució una garantia per valor de 3.937,68 euros, import del 2% del pressupost de la instal·lació que figura en l'expedient de sol·licitud, a presentar en el Servici Territorial d'Energia d'Alacant, per a garantir el compliment de les seues obligacions, segons assenyala el punt 4 de l'article 73 de la Llei 34/1998, de 7 d'octubre, del Sector d'Hidrocarburs, i de conformitat amb l'article 28 del Reial Decret Llei 5/2005, d'11 de març, de reformes urgents per a l'impuls de la productivitat i per a la millora de la contractació pública.  
  
La dita fiança es constituirà en la Tresoreria del Servici Territorial d'Alacant de la Conselleria d'Economia, Hisenda i Ocupació, de conformitat amb l'Orde de 14 de febrer de 1986 i l'Orde de 16 de desembre de 1996, de la Conselleria d'Economia i Hisenda, per la qual es regula el procediment de constitució i devolució de fiances. La fiança serà tornada al titular d'esta autorització una vegada que el Servici Territorial d'Energia d'Alacant formalitze l'acta de posada en marxa de les instal·lacions a què es referix esta resolució.  
  
Segona  
Gas Natural Cegas, SA, complirà les obligacions que s'assenyalen estrictament en l'article 74 de la Llei 34/1998, de 7 d'octubre, del Sector d'Hidrocarburs. En especial, estarà obligada a procedir a l'ampliació de les instal·lacions de distribució, en particular referida a l'àmbit geogràfic d'esta autorització, quan siga necessari atendre noves demandes de subministrament de gas, sense perjuí del que resulte de l'aplicació del règim reglamentàriament establit per a les connexions.   
  
Tercera  
El titular d'esta autorització gaudirà, com a distribuïdor, dels drets que assenyala l'article 75 de la Llei 34/1998, de 7 octubre, del Sector d'Hidrocarburs.  
  
Quarta  
Esta autorització s'entén sense perjuí i independentment de les concessions, llicències, permisos o autoritzacions de competència municipal, provincial, autonòmica, estatal o d'este o altres organismes i entitats que siguen necessàries per a la realització de les instal·lacions, d'acord amb la corresponent legislació sectorial o amb altres disposicions que resulten aplicables i, en especial, les relatives a l'ordenació del territori i del medi ambient, tot això segons el que disposa l'article 73.4 de la Llei 34/1998, de 7 d'octubre.  
  
Quinta  
Esta autorització en cap cas es concedirà amb drets exclusius d'ús, tal com indica l'article 73 de la Llei 34/1998, de 7 d'octubre, del Sector d'Hidrocarburs.  
  
Sexta  
La determinació de les tarifes i del règim econòmic que s'apliquen per al subministrament de gas natural es regiran per les disposicions vigents en cada moment.  
Sèptima  
Esta autorització s'atorga sense perjuí de tercers i deixa fora de perill els drets particulars.  
  
Octava  
Serà causa de revocació d'esta autorització administrativa l'incompliment de les condicions expressades, la variació substancial de les característiques descrites en la documentació presentada i que ha determinat el seu atorgament o una altra causa excepcional que ho justifique.  
  
Novena  
Esta autorització entrarà en vigor l'endemà de la data la notificació.  
  
Deu  
Les instal·lacions a construir es faran d'acord amb el projecte tècnic d'execució a presentar en el Servici Territorial d'Energia d'Alacant en el termini de dos mesos, comptador a partir de la data de la notificació d'esta resolució i, en tot cas, es referiran als elements compresos en l'àmbit d'aplicació del Reglament Tècnic de Distribució i Utilització de Combustibles Gasosos i les Seues Instruccions Tècniques Complementàries ICG 01 a 11, aprovat pel Reial Decret 919/2006, de 28 de juliol. Estes instal·lacions estaran previstes per a respondre als avanços tecnològics en el camp del gas i aconseguir proveïments flexibles i segurs.  
  
  
Onze  
En relació amb el projecte tècnic d'execució haurà d'arreplegar-se expressament, d'acord amb les característiques que estan arreplegades en la resolució única, la situació urbanística i administrativa actualitzada de les àrees que comprenen cada una de les fases d'expansió definitivament definides, d'acord amb el vigent Pla General d'Ordenació Urbana, i en particular de les actuacions urbanístiques amb planejament aprovat, les quals s'acreditaran per mitjà del certificat urbanístic oportú.  
  
  
(1) MPB: 0,4 bar < P = 4 bar  
(2) MPB/MPA: 0,5 bar < P = 4 bar  
  
Esta resolució no és definitiva en via administrativa i contra la qual podrà interposar-se un recurs d'alçada davant de la secretària autonòmica d'Economia, Indústria i Comerç en el termini d'un mes, comptador des de l'endemà de la notificació, d'acord amb el que establix l'article 115 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
  
València, 25 de novembre de 2011.- El director general d'Energia: Antonio Cejalvo Lapeña.